Predkladacia správa

Ministerstvo školstva, vedy, výskumu a športu Slovenskej republiky (ďalej len „MŠVVaŠ SR“) predkladá na rokovanie vlády SR Návrh na uzatvorenie Zmluvy o európskom spolupracujúcom štáte medzi Slovenskou republikou a Európskou vesmírnou agentúrou (ďalej len „zmluva“). Ide o prezidentskú prednostnú zmluvu. 
 
Európska vesmírna agentúra (European Space Agency – ďalej len „ESA“) je medzivládna organizácia pre výskum vesmíru a rozvoj kozmických technológií. Jej cieľom  je podporovať a propagovať využitie vesmíru koordinovaním aktivít v oblasti vesmírneho výskumu a technológií medzi štátmi, ktoré sú jej členmi alebo spolupracujú s ESA v rámci prístupových fáz, a to striktne na mierové účely. SR v roku 2010 podpísala s ESA základnú rámcovú Dohodu o spolupráci. V rámci tejto Dohody o spolupráci boli realizované viaceré školenia, konferencie a semináre, zástupcovia SR sa zúčastňujú rokovaní rôznych expertných programových rád a komisií ESA v úlohe pozorovateľa, prebieha výmena študentov a pod.
 
Nadväzujúcou fázou spolupráce SR s ESA je štatút tzv. „Európskeho spolupracujúceho štátu - ECS“. Hlavným cieľom ECS je zapojiť krajinu do vybraných programov a aktivít ESA a pripraviť ju na efektívne čerpanie financií pre prípad neskoršieho pristúpenia k Dohovoru o založení ESA, čím sa krajina stáva plnoprávnym členom. Medzi ďalšie ciele ECS patrí predovšetkým rozvoj spolupráce medzi vedeckou obcou a priemyslom ako aj rozvoj prírodovedných vzdelávacích programov na stredných a vysokých školách. 
 
Text  dohody bol konzultovaný s členmi Komisie pre účasť  Slovenskej republiky na spolupráci s Európskou vesmírnou agentúrou, ktorú zriadil podpredseda vlády a minister školstva ako poradný orgán MŠVVaŠ SR podľa bodu B.1 uznesenia vlády SR č. 524/2009. 
 
Na základe obsahu zmluvy bude umožnené priame zapojenie slovenských výskumných a priemyselných kapacít do výskumných a vývojových programov ESA. Finančné prostriedky investované vládou SR do spolupráce s ESA budú použité na financovanie kontraktov so slovenskými vedecko-výskumnými organizáciami a priemyselnými podnikmi, ktoré budú implementovať dohodnuté výskumné a vývojové programy ESA. Finančné prostriedky zo štátneho rozpočtu budú čerpané výhradne slovenskými výskumnými a vývojovými organizáciami. Tiež bude umožnená vzájomná výmena informácií, účasť na školiacich programoch,  výmena výskumných pracovníkov, spolupráca pri organizovaní odborných seminárov a podobných podujatí.
 
Materiál má negatívny vplyv na rozpočet verejnej správy a pozitívne sociálne vplyvy, vplyvy na podnikateľské prostredie, vplyvy na životné prostredie a vplyvy na informatizáciu spoločnosti.

Materiál prešiel predbežným pripomienkovým konaním v termíne 14.4.2014 -17.4.2014. Všetky pripomienky boli zapracované do materiálu.
 
Materiál prešiel medzirezortným pripomienkovým konaním v termíne 18.6.2014-1.7.2014. 
Všetky zásadné pripomienky boli zapracované do materiálu.